23.5.2023
EL
Επίσημη Εφημερίδα της Ευρωπαϊκής Ένωσης
L 135/81
ιγ) το σημείο 4.1 στοιχείο στ) αντικαθίσταται από το ακόλουθο κείμενο: «στ) Ο αριθμός ερωτήσεων είναι τουλάχιστον 1 ερώτηση ανά ώρα εκπαίδευσης.
Ο αριθμός ερωτήσεων για κάθε κεφάλαιο και επίπεδο είναι ανάλογος: — των πραγματικών ωρών εκπαίδευσης που διήρκεσε η διδασκαλία στο συγκεκριμένο κεφάλαιο και επίπεδο, ή — στην περίπτωση μεθόδων με επίκεντρο τον εκπαιδευόμενο, του προβλεπόμενου μέσου χρόνου ολοκλήρωσης της εκπαίδευσης, και — των μαθησιακών στόχων όπως αυτοί ορίζονται από την ανάλυση των εκπαιδευτικών αναγκών.
Η αρμόδια αρχή αξιολογεί τον αριθμό και το επίπεδο των ερωτήσεων κατά τη διαδικασία έγκρισης της εκπαιδευτικής σειράς.»· ιδ) προστίθεται το ακόλουθο σημείο 4.1 στοιχείο ι): «ι) Μολονότι επιτρέπεται το γνωστικό αντικείμενο των ερωτήσεων να είναι το ίδιο, δεν χρησιμοποιούνται στις εξετάσεις εκπαιδευτικής σειράς ή φάσης οι ερωτήσεις που χρησιμοποιούνται στο πλαίσιο του μαθησιακού προγράμματος MBT.»· ιε) τα σημεία 5 και 6 αντικαθίστανται από το ακόλουθο κείμενο: «5.
Πρότυπο αξιολόγησης σε τύπο για αεροσκάφος της ομάδας 2 και της ομάδας 3 Η αξιολόγηση σε τύπο που σχετίζεται με αεροσκάφη της ομάδας 2 ή της ομάδας 3 διενεργείται από εκπαιδευτικούς φορείς δεόντως εγκεκριμένους σύμφωνα με το παράρτημα IV (Μέρος-147) ή από την αρμόδια αρχή.
Η αξιολόγηση συνίσταται σε πρακτική αξιολόγηση και προφορική εξέταση και πληροί τις ακόλουθες απαιτήσεις: α) Η πρακτική αξιολόγηση καθορίζει την ικανότητα του υποψηφίου να εκτελεί εργασίες συντήρησης εφαρμοστέες στον συγκεκριμένο τύπο αεροσκάφους. β) Η προφορική εξέταση πραγματοποιείται σε δείγμα κεφαλαίων που λαμβάνονται από το σημείο 3.
“Πρότυπο εκπαίδευσης σε τύπο αεροσκάφους”, στο επίπεδο που αναφέρεται στο σημείο 3.1 στοιχείο ε).
γ) Τόσο οι προφορικές εξετάσεις όσο και οι πρακτικές αξιολογήσεις διασφαλίζουν την εκπλήρωση των ακόλουθων σκοπών: 1. τη σωστή και με σαφή γνώση αναφορά σε θέματα του τύπου αεροσκάφους και των συστημάτων του· 2. τη διασφάλιση ασφαλούς εκτέλεσης της συντήρησης, των επιθεωρήσεων και των συνήθων εργασιών σύμφωνα με το εγχειρίδιο συντήρησης και άλλες σχετικές οδηγίες και ενέργειες που αφορούν τον τύπο του αεροσκάφους, όπως, για παράδειγμα, αντιμετώπιση βλαβών, επισκευές, ρυθμίσεις, αντικαταστάσεις, συναρμολόγηση και λειτουργικούς ελέγχους, όπως η λειτουργία του κινητήρα κ.λπ., εφόσον απαιτούνται· 3. τη σωστή χρήση όλης της τεχνικής βιβλιογραφίας και της τεκμηρίωσης για το αεροσκάφος· 4. τη σωστή χρήση εξειδικευμένων/ειδικών εργαλείων και εξοπλισμού δοκιμών, τη διενέργεια της αφαίρεσης και αντικατάστασης των παρελκομένων και δομοστοιχείων που χρησιμοποιούνται αποκλειστικά για τον τύπο αεροσκάφους, συμπεριλαμβανομένων τυχόν ενεργειών συντήρησης πάνω στην πτέρυγα.
δ) Για την αξιολόγηση σε τύπο ισχύουν οι ακόλουθοι όροι: 1.
Ο μέγιστος αριθμός προσπαθειών για κάθε εξέταση είναι τρεις ανά περίοδο δώδεκα μηνών.
Απαιτείται περίοδος αναμονής 30 ημερών μετά την πρώτη αποτυχημένη προσπάθεια σε μια σειρά και περίοδος αναμονής 60 ημερών μετά τη δεύτερη αποτυχημένη προσπάθεια.
Ο υποψήφιος επιβεβαιώνει γραπτώς στον εκπαιδευτικό φορέα συντήρησης ή στην αρμόδια αρχή στην οποία υποβάλλει αίτηση εξέτασης τον αριθμό και τις ημερομηνίες των προσπαθειών του κατά τη διάρκεια του τελευταίου δωδεκαμήνου και τον εκπαιδευτικό φορέα συντήρησης ή την αρμόδια αρχή στην οποία εξετάστηκε.
Ο εκπαιδευτικός φορέας συντήρησης ή η αρμόδια αρχή ευθύνεται για τον έλεγχο του αριθμού των προσπαθειών εντός των εφαρμοζόμενων προθεσμιών.